ธปท.ยันนักลงทุนเชื่อมั่นเศรษฐกิจ
ผู้ว่าการ ธปท.ชี้ช่วงเปลี่ยนผ่าน นักลงทุนทั้งไทยและเทศยังเชื่อมั่นเศรษฐกิจไทย รับบางกิจกรรมทางเศรษฐกิจชะลอตัว
22 ต.ค. 2559

โพสต์ทูเดย์ - ผู้ว่าการ ธปท.ชี้ช่วงเปลี่ยนผ่าน นักลงทุนทั้งไทยและเทศยังเชื่อมั่นเศรษฐกิจไทย รับบางกิจกรรมทางเศรษฐกิจชะลอตัว
นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวปาฐกถาพิเศษ “เดินหน้าสู่การพัฒนาอย่างยั่งยืน” ว่า จากการติดตามภาวะเศรษฐกิจ ตลาดทุนและตลาดเงินในช่วงเปลี่ยนผ่านเช่นนี้ ตลาดหุ้นไทยยังปรับขึ้นได้ สะท้อนว่านักลงทุนทั้งนักลงทุนไทยและนักลงทุนต่างประเทศยังเชื่อมั่นต่อเศรษฐกิจไทย เนื่องจากเศรษฐกิจไทยยังมีเสถียรภาพและมีความเข้มแข็ง แม้ว่าเศรษฐกิจจะฟื้นตัวอย่างค่อยเป็นค่อยไป แต่ยังมีความมั่นคงมากกว่าประเทศอุตสาหกรรมและประเทศเศรษฐกิจเกิดใหม่หลายประเทศ
“เท่าที่ดูนักลงทุนยังเชื่อมั่นเศรษฐกิจไทยในภาวะเปลี่ยนผ่านเช่นนี้ แต่ก็ยอมรับว่ามีบางกิจกรรมทางเศรษฐกิจชะลอไปบ้าง เช่น สันทนาการ เอนเตอร์เทนเมนต์ การใช้จ่ายในบางภาค ส่วนการลงทุนเชื่อว่าลดลงไม่มาก แต่ ธปท.ก็ได้ติดตามอย่างใกล้ชิด อาทิ ตลาดเงิน ตลาดทุน อัตราแลกเปลี่ยน และจะนำข้อมูลไปประเมินภาพรวมเศรษฐกิจตามกรอบเวลาประเมินปกติต่อไป” นายวิรไท กล่าว
นายพชรพจน์ นันทรามาศ ผู้อำนวยการเศรษฐกิจมหภาค ธนาคารไทยพาณิชย์ กล่าวว่า แนวโน้มเศรษฐกิจปีหน้า เมื่อดูจากภาระหนี้รถคันแรก ถ้ารถยนต์คันละ 6 แสนบาท จากจำนวน 1 ล้านคน จะมีหนี้ส่วนนี้อยู่ประมาณ 6 แสนล้านบาท ส่วนถ้าชำระหนี้หมด กำลังซื้อจะกลับมาได้หรือไม่ ขึ้นกับภาคธุรกิจใดจะได้อานิสงส์ อาจจะเป็นอสังหาริมทรัพย์ หรือสินค้าราคาสูง ที่ยอดขายอาจกระเตื้อง
“ส่วนช่วงเวลาที่หนี้ครัวเรือนจะปลดล็อกได้หรือใช้หนี้หมดแล้วกลับมาได้เมื่อไหร่นั้น ผมว่าอาจจะไม่ใช่ปีหน้า อาจจะทยอยไปหมดในไตรมาส 3-4 ปี 2561 ก็ได้ ที่หนี้จะทยอยหมด ฉะนั้น กำลังซื้อส่วนนี้ที่คาดว่าจะปลดล็อกอาจจะไม่เร็วนัก” นายพชรพจน์ กล่าว